സ്പ്ലിംഗര് വിവാദം: ശിവശങ്കറിന് ക്ലീന് ചിറ്റ് നല്കി മാധവന് നമ്ബ്യാര് സമിതി റിപ്പോര്ട്ട് തിരുവനന്തപുരം: സ്പ്ലിംഗര് വിവാദത്തില് മുന് ഐടി പ്രിന്സിപ്പല് സെക്രട്ടറി എം. ശിവശങ്കറിന് ക്ലീന് ചിറ്റ് നല്കി റിപ്പോര്ട്ട്. സ്പ്ലിംഗര് കരാര് അന്വേഷിക്കാന് സര്ക്കാര് നിയോഗിച്ച മാധവന് നമ്ബ്യാര് സമിതി റിപ്പോര്ട്ട് പഠിക്കാനായി സര്ക്കാര് നിയോഗിച്ച സമിതിയാണ് ശിവശങ്കറിന് ക്ലീന് ചിറ്റ് നല്കിയത്. കരാറില് വീഴ്ചകളുണ്ടായിരുന്നുവെങ്കിലും ശിവശങ്കറിന് ഗൂഢലക്ഷ്യങ്ങള് ഒന്നുമുണ്ടായിരുന്നില്ലെന്നും കരാര് സംസ്ഥാന താത്പര്യങ്ങള്ക്ക് വിരുദ്ധമല്ലെന്നും റിപ്പോര്ട്ടില് പറയുന്നു. എംഎല്എമാരായ പിടി തോമസ്, പിസി വിഷ്ണുനാഥ് എന്നിവര് നിയമസഭയില് ഉന്നയിച്ച ചോദ്യത്തിനെ തുടര്ന്നാണ് സര്ക്കാര് മുന് നിയമസെക്രട്ടറി കെ. ശശിധരന്നായരുടെ നേതൃത്വത്തിലുള്ള സമിതിയുടെ റിപ്പോര്ട്ട് പുറത്തുവിട്ടത്. സമിതിക്ക് വേണ്ടി 5.27 ലക്ഷം രൂപ ചിലവഴിച്ചതായും സര്ക്കാര് മറുപടിയില് പറയുന്നു. ഏപ്രില് 24നാണ് സമിതി റിപ്പോര്ട്ട് സര്ക്കാരിന് കൈമാറിയത്. കൊറോണ വിവര ശേഖരണത്തിന് സ്പ്ലിംഗര് കമ്ബനിയെ ചുമതലപ്പെടുത്തിയ കരാര് വലിയ രാഷ്ട്രീയ വിവാദമായി മാറിയിരുന്നു. മുഖ്യമന്ത്രി അറിയാതെയാണ് കമ്ബനിയെ ഇതിനായി നിയോഗിച്ചതെന്നും ഡാറ്റാ സുരക്ഷ ഉറപ്പുവരുത്തിയിരുന്നില്ലെന്നും റിപ്പോര്ട്ടില് കുറ്റപ്പെടുത്തുന്നുണ്ട്. എന്നാല് ഒരുമാസത്തോളം മാത്രമാണ് സ്പ്ലിംഗര് കരാര് നിലനിന്നതെന്നും ഡാറ്റാ ചോര്ച്ച ഉണ്ടായിട്ടില്ലെന്നും റിപ്പോര്ട്ടില് പറയുന്നു. മുഴുവന് ഡാറ്റയും സിഡിറ്റിന്റെ ഡാറ്റാ സെന്ററിലേക്ക് മാറ്റിയതായും ഇതില് വ്യക്തമാക്കുന്നു. കൊറോണ വിവര വിശകലനവുമായി ബന്ധപ്പെട്ട് സ്പ്രിംഗ്ലര് കമ്ബനിയുമായി സംസ്ഥാന സര്ക്കാര് കരാറിലേര്പ്പെട്ടത് വിവാദമായ പശ്ചാത്തലത്തില് സര്ക്കാര് ആദ്യം മാധവന് നായര് സമിതിയെ വിഷയം പരിശോധിക്കാനായി നിയോഗിച്ചിരുന്നു. ഒരു തരത്തിലുള്ള നടപടിക്രമങ്ങളും പാലിക്കാതെയാണ് കരാരില് ഏര്പ്പെട്ടത് എന്നായിരുന്നു സമിതിയുടെ കണ്ടെത്തല്. എം. ശിവശങ്കറിന് ഗുരുതര വീഴ്ച പറ്റിയെന്നും മുഖ്യമന്ത്രിയോ മറ്റ് മന്ത്രിമാരോ ഇക്കാര്യങ്ങള് അറിഞ്ഞില്ലെന്നും റിപ്പോര്ട്ടില് പറഞ്ഞിരുന്നു. തുടര്ന്ന് സര്ക്കാര് മറ്റൊരു സമിതിയെ കൂടെ അന്വേഷണത്തിനായി നിയോഗിക്കുകയായിരുന്നു. ആദ്യ സമിതിയുടെ റിപ്പോര്ട്ടിനെ മയപ്പെടുത്തുന്ന റിപ്പോര്ട്ടാണ് മൂന്നംഗ സമിതിയുടേത്. സര്ക്കാരിനെ പരമാവധി രക്ഷിക്കുന്ന റിപ്പോര്ട്ടില് ശിവശങ്കറിനെ കുറ്റപ്പെടുത്തുന്നുമുണ്ട്.